ডেঙ্গির প্রকোপ রুখতে এবার অতি বেগুনি (ইউভি) রশ্মি ব্যবহার করতে চায় বিধাননগর পুরনিগম। তবে ওই প্রকল্প চালু করতে সময় লাগবে বলে জানিয়েছেন পুরকর্তারা।
ডেঙ্গির মরসুমে মশা নিয়ন্ত্রণের কর্মসূচি স্থির করতে বৃহস্পতিবার সেখানকার ৪১টি ওয়ার্ডের কাউন্সিলরদের নিয়ে বৈঠক করেন মেয়র সব্যসাচী দত্ত-সহ অন্য মেয়র পারিষদেরা। ছিলেন পুর-কমিশনার পৃথা সরকার-সহ অন্য পুর আধিকারিকেরাও।
স্বাস্থ্য বিভাগের মেয়র পারিষদ প্রণয় রায় জানান, সল্টলেকে মশা নিয়ন্ত্রণে ইউভি রশ্মির ব্যবহারের পরিকল্পনা করা হচ্ছে। তিনি বলেন, ‘‘দক্ষিণ-পূর্ব এশিয়ার বিভিন্ন দেশে মশা মারতে ইউভি রশ্মির ব্যবহারের চল রয়েছে। পশ্চিমি দেশগুলোতেও এই কাজে ইউভি রশ্মির ব্যবহার হয়। বিজ্ঞানীদের সঙ্গে আমরা কথা বলছি। তবে সেই প্রকল্প কীভাবে বাস্তবায়িত করা যাবে, তা নিয়ে আলোচনা চলছে। প্রয়োজনে আমরা রাজ্য সরকারের থেকে সাহায্য চাইব।’’
মশা নিয়ন্ত্রণ করতে গত বছর থেকেই তৎপরতা শুরু করেছিল বিধাননগর পুর নিগম। বড় কামানের পাশাপাশি, ছোট হাত কামানও কেনা হয়েছিল, যাতে যেকোনও সংকীর্ণ জায়গাতেও মশা মারার ধোঁয়া যায়। ইতিমধ্যে নিগমের প্রতিটি ওয়ার্ডে মশা নিয়ন্ত্রণের কাজে ছ’জন করে আধিকারিক নিয়োগ করেছে পুর নিগম। পরিকল্পনা হয়েছে মশা মারার নতুন ধরনের পাউডার ব্যবহারেরও।
তবে এই মুহূর্তে যে বিষয়টি পুর নিগমকে ভাবাচ্ছে, তা হল বিভিন্ন জায়গায় ফাঁকা জমি, দীর্ঘদিন ধরে বন্ধ বা পরিত্যক্ত বাড়ি কিংবা কারখানা। কারণ এইসব জায়গাতেই ডেঙ্গি মশার রমরমা। সল্টলেকের দিকে বিভিন্ন কেন্দ্রীয় সরকারি আবাসন রয়েছে। যেখানে আবর্জনা পরিষ্কার রাখা কেন্দ্রীয় সরকারের সংশ্লিষ্ট দফতরেরই দায়িত্ব। কিন্তু সেই সাফাইয়ের কাজ সেখানে হয় না বলে দাবি মেয়র সব্যসাচীর।
তিনি বলেন, ‘‘আমরা একাধিকবার ওইসব দফতরে চিঠি দিয়েছি। কিন্তু কোনও মহলে কোনও হেলদোল নেই। অনেক সময় তেল দেওয়ার জন্য কেন্দ্রীয় সরকারি জায়গায় পুর নিগম ঢুকতেও পারছে না। ন্যূনতম সহযোগিতা ওরা করছে না।’’